A BIZOTTSÁG 2079/2005/EK RENDELETE
(2005. december 19.)
a 883/2001/EK rendeletnek, az 1037/2001/EK tanácsi rendeletnek és a 2303/2003/EK rendeletnek a borokra vonatkozó tanúsítványokkal, a borok címkézésével és a borászati eljárásokkal kapcsolatos egyes eltérések meghosszabbítása tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 53. cikkére és 68. cikkének (3) bekezdésére,
tekintettel az Európai Közösség és az Amerikai Egyesült Államok között levélváltás formájában létrejött, a borkereskedelemmel kapcsolatos kérdésekről szóló megállapodás megkötéséről szóló, 2005. november 14-i 2005/798/EK tanácsi határozatra (2) és különösen annak 3. cikkére,
mivel:
(1)
Az 1493/1999/EK tanácsi rendeletnek a borágazati termékekre vonatkozóan harmadik országokkal folytatott kereskedelem tekintetében történő végrehajtására vonatkozó részletes szabályok megállapításáról szóló, 2001. április 24-i 883/2001/EK bizottsági rendelet (3) 24. cikkének (2) bekezdésével, 26. cikkével és 27. cikkének (2) bekezdésével összhangban 2005. december 31-ig a borbehozatallal kapcsolatos tanúsítványok és analitikai bizonylatok megfogalmazására és felhasználására vonatkozó követelményeket illetően az egyszerűsített eljárást kell alkalmazni az Amerikai Egyesült Államokból behozott borok esetében.
(2)
Az Amerikai Egyesült Államokból importált borok címkézésére vonatkozó különleges szabályokról szóló, 2003. december 29-i 2303/2003/EK bizottsági rendelet (4) átmeneti eltéréseket ír elő a borok címkézése tekintetében. Ezen eltérések szintén 2005. december 31-én járnak le.
(3)
Az 1493/1999/EK rendelet 45. cikkének (1) bekezdésében foglaltaktól eltérve az 1493/1999/EK rendeletben nem szereplő borászati kezeléseken esetlegesen átesett egyes importált borok közvetlen emberi fogyasztásra történő kínálatának és értékesítésének engedélyezéséről szóló, 2001. május 22-i 1037/2001/EK tanácsi rendelet (5) engedélyezi egyes, a közösségi szabályokban nem szereplő borászati kezeléseken átesett, az Amerikai Egyesült Államokból származó borok Közösségbe történő behozatalát. Ezen engedély az 1037/2001/EK rendelet melléklete 1. pontjának b) alpontja tekintetében ugyancsak 2005. december 31-én veszti hatályát.
(4)
Az Európai Közösség és az Amerikai Egyesült Államok közötti tárgyalások eredményeként, 2005. szeptember 14-én a két fél parafálta a borkereskedelemről szóló megállapodást. A megállapodás 4. és 9. cikke az Amerikai Egyesült Államokból származó borokat továbbra is a 883/2001/EK, az 1037/2001/EK és a 2303/2003/EK rendeletben foglaltak szerint kezeli. Azonban - az említett megállapodás 17. cikkének (2) bekezdésével összhangban - a 4. és a 9. cikket csak a megállapodás 6. cikkének (3) bekezdésében említett írásbeli értesítés kézhezvételét követő második hónap első napjától kell alkalmazni. Ezért szükségessé vált egy, az Európai Közösség és az Amerikai Egyesült Államok között levélváltás formájában létrejött, a borkereskedelemmel kapcsolatos kérdésekről szóló külön megállapodás (6) megkötése a 2005. december 31-től a borkereskedelemről szóló megállapodás 4. és 9. cikkének hatálybalépéséig terjedő időszakra vonatkozóan.
(5)
A kereskedelmi forgalom zavartalanságának biztosítása érdekében a levélváltás formájában létrejött megállapodás végrehajtását célzó rendelkezéseket kell elfogadni, és különösen arról kell gondoskodni, hogy a borkereskedelemről szóló megállapodás 4. és 9. cikkének hatálybalépéséig, de a levélváltás formájában létrejött megállapodás hatálybalépésének időpontjától számított három évet nem meghaladóan, érvényben maradjon a 883/2001/EK, az 1037/2001/EK és a 2303/2003/EK rendeletben biztosított három eltérés.
(6)
Ezért a 883/2001/EK, az 1037/2001/EK és a 2303/2003/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 883/2001/EK rendelet 27. cikke (2) bekezdésének helyébe a következő szöveg lép:
„(2) A 24. cikk (2) bekezdése és a 26. cikk az Európai Közösség és az Amerikai Egyesült Államok között létrejött, a borkereskedelemről szóló megállapodás 4. és 9. cikkének a hatálybalépéséig, de az Európai Közösség és az Amerikai Egyesült Államok között levélváltás formájában létrejött, a borkereskedelemmel kapcsolatos kérdésekről szóló megállapodás hatálybalépésének időpontjától számított három évet nem meghaladóan alkalmazható (7).
2. cikk
Az 1037/2001/EK rendelet a következőképpen módosul:
1.
Az 1. cikk (1) bekezdésének második albekezdése helyébe a következő szöveg lép:
„A melléklet 1. pontjának b) alpontjában felsorolt borászati eljárások alkalmazására vonatkozóan azonban az engedély csupán az Európai Közösség és az Amerikai Egyesült Államok között létrejött, a borkereskedelemről szóló megállapodás 4. és 9. cikkének a hatálybalépéséig, de az Európai Közösség és az Amerikai Egyesült Államok között levélváltás formájában létrejött, a borkereskedelemmel kapcsolatos kérdésekről szóló megállapodás hatálybalépésének időpontjától számított három évet nem meghaladóan maradhat érvényben (8).
2.
A melléklet 1. pontjának b) alpontjában a „legkésőbb 2003. december 31-ig” bevezető szavak helyébe a következő szöveg lép:
„az 1. cikk (1) bekezdésének második albekezdésében említett időpontot nem meghaladóan”.
3. cikk
A 2303/2003/EK rendelet 2. cikkének második albekezdése helyébe a következő szöveg lép:
„Ezt a rendeletet az Európai Közösség és az Amerikai Egyesült Államok között létrejött, a borkereskedelemről szóló megállapodás 4. és 9. cikkének a hatálybalépéséig, de az Európai Közösség és az Amerikai Egyesült Államok között levélváltás formájában létrejött, a borkereskedelemmel kapcsolatos kérdésekről szóló megállapodás hatálybalépésének időpontjától számított három évet nem meghaladóan kell alkalmazni (9).
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 19-én.